钦定古今图书集成/明伦汇编/官常典/第603卷 > 黄俊
## 钦定古今图书集成/明伦汇编/官常典/第603卷 > 黄俊

按《武进县志》：“俊字慎斋，弘治己未进士，庭坚十四代
孙。其先人黄遵、黄舆，并以文章政绩名世。俊生而颖
异，赤贫苦读，登第后，乞归终养。及居丧，哀毁骨立，孝
行可风。家产悉让弟，所居湫陋不堪，郡守连公为之
捐俸结庐，受徒讲学。制阕，授户部主事，转刑部郎中。
时逆珰弄权，事干中官，累年不决者，皆立决之。忤珰”
意，欲中以祸，而无瑕可摘。既而出守严州，访录子陵
后裔，捐囊立学，置田以教育之。值岁大歉，倾仓赈施，
全活者以亿计。监司议其专擅，乃调守汉阳。去之日，
老穉扳号肖像尸祝，抵汉阳，革去商羡万馀，曰：“吾饮
汉江杯水足矣。”铨曹闻其清介，授山东转运使。时鹾
政多为权贵所挠，独抗陈利弊十四条，又奏免逋税
数万。清望日隆，自知为当道所忌，遂乞骸肥遁。居乡
十八载，足不迹城市。抚按连骑造请，不纳郡邑属牍，
宾筵亦不出，中外钦之。崇祀“乡贤。”所著有《官箴节孝
录》《理学发明》《黄鹤楼槁》。